挽朱宜人
作者：王柏
朝代：宋

paragraphs: 蜀峰飛來不記年，嶪峨崒嵂青綿聯。
康湖演漾吞萬壑，風雷日夜噴飛泉。
水西葱鬰氣方壯，水南重得黄牛眠。
深山大澤絕異處，造物冥錮難輕捐。
龍翔鳳舞萃英淑，豈非天授夫人賢。
綵雲落月相珪璧，山花庭草摇香鈿。
虎羊甲士儼成列，萬松磨颭生蒼烟。
夫君筆力扛九鼎，親著幽德熏蘭荃。
應有山靈乘赤豹，千年呵護青瑶鎸。